《梦锡杨节之孙昌龄见过小饮》
宋代·孔平仲

梦锡更时事，恢然君子儒。节之琼树枝，秀气发扶疏。

昌龄出相家，谦谨乃绳枢。三人于交游，得一固有馀。

日暮俱访我，止驾共踌躇。四天忽阴沉，风声若江湖。

寒色尚可畏，促膝同附炉。高密酒虽贵，为君开一壶。

拳栗自东越，殷榴从上都。羹烹历山蕈，脍斫注沟鱼。

鲜蛤寔海错，肥羊非市屠。后食淮南莼，此皆北所无。

主人不敢爱，且以为宾娱。梦锡饮中豪，节之亦其徒。

昌龄稍奸黠，我劝势颇粗。左手扼其肩，右手进觥盂。

勉强为我尽，淋漓满衣裾。醉坐各忘去，蓬烛已见跗。

幽谈入鬼怪，巧谑相揶揄。勿言轻此乐，此乐胜笙竽。

明朝酒醒后，相对礼如初。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。